ORDE do 26 de febreiro de 2004 pola que se convocan bolsas e axudas ó estudio de carácter especial para estudiantes galegos, descendentes de galegos ou con residencia familiar en Galicia que cursen estudios universitarios de primeiro ou segundo ciclo no curso 2004-2005, cunha necesidade urxente de recursos económicos motivada por causas sobrevidas e imprevistas.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/03/2004

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, DOG do 17 de febreiro de 1988), transferiulle á Comunidade Autónoma competencias en materia de universidades. Estas competencias foron asumidas pola Comunidade Autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade de Santiago de Compostela, a Universidade da Coruña e a Universidade de Vigo.
A Consellería de Educación e Ordenación Universitaria, a través da Dirección Xeral de Universidades, está a levar a cabo diversas accións de apoio económico ós estudiantes de ensino universitario, coas que se pretende favorece-la calidade, a competencia, a igualdade de oportunidades e a excelencia no rendemento académico.
Tradicionalmente, estas axudas e accións de apoio económico ós estudiantes universitarios viñan sendo destinadas a aqueles alumnos que acreditaban os mellores expedientes académicos como recoñecemento ó seu esforzo e non se valoraba na mesma medida a necesidade urxente de recursos económicos, moitas veces motivada por causas sobrevidas e imprevistas.
Neste sentido, a Consellería de Educación e Ordenación Universitaria pretende continua-la política de bolsas e axudas de carácter especial para estudiantes galegos, descendentes de galegos ou con residencia familiar en Galicia, que cursen estudios universitarios de primeiro ou segundo ciclo conducentes a títulos universitarios de carácter oficial e validez nacional, que teñen unha finalidade simplemente paliativa e van destinadas a facer fronte a causas sobrevidas que polas súas circunstancias requiren dunha atención perentoria na obtención de recursos económicos que permitan a continuidade dos estudios universitarios dos alumnos afectados, sen pre
tender solucións plenas á problemática que poidan presentar.
Polo que antecede, esta consellería
DISPÓN:
Artigo 1º.-Obxecto.
Convócanse bolsas e axudas ó estudio de carácter especial para estudiantes galegos, descendentes de galegos ou con residencia familiar en Galicia, que cursen estudios universitarios de primeiro ou segundo ciclo conducentes a títulos universitarios de carácter oficial e validez nacional, no curso 2004-2005, cunha necesidade urxente de recursos económicos, motivada por causas sobrevidas e imprevistas, que lles impidan ou dificulten a continuidade dos seus estudios, sempre que as causas excepcionais non estean cubertas por outras convocatorias específicas.
Artigo 2º.-Orzamento.
Para a concesión das axudas convocadas nesta orde destinarase a cantidade total de 153.258 euros, con cargo á aplicación orzamentaria 07.05.322C.480.2, de acordo co disposto na Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
As cantidades antes citadas poderán incrementarse de acordo coas dispoñibilidades orzamentarias.
Artigo 3º.-Beneficiarios.
Poderán solicitar estas axudas os estudiantes universitarios galegos, descendentes de galegos ou con residencia familiar en Galicia cun mínimo de tres anos consecutivos e anteriores á data desta convocatoria, que cursen estudios universitarios de primeiro ou segundo ciclo conducentes a títulos universitarios de carácter oficial e validez nacional, no curso 2004-2005, e que xustifiquen documentalmente que as súas condicións socioeconómicas actuais se deben a causas sobrevidas e imprevistas que lles impidan ou dificulten continua-los seus estudios, sempre que as causas excepcionais non estean cubertas por outras convocatorias específicas.
Artigo 4º.-Importe e incompatibilidades.
a) O importe anual de cada bolsa poderá ser como máximo de 4.207 euros.
b) Estas axudas son compatibles co aproveitamento de calquera outro tipo de bolsas ou axudas, tanto de institucións públicas como privadas, sempre que a contía global non supere a contía máxima de 4.207 euros. Procederase ó reintegro do exceso percibido nos supostos en que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere a contía máxima que se estableza, segun
do o disposto no artigo 19 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 5º.-Solicitudes e documentación.
a) As solicitudes, segundo o modelo que se publica como anexo á presente orde, presentaranse no rexistro xeral da Consellería de Educación e Ordenación Universitaria, ou ben en calquera dos centros previstos no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias. Se no uso deste dereito, a solicitude é remitida por correo, presentarase en sobre aberto, para que sexa datada e selada polo funcionario de correos antes de que proceda á súa certificación.
b) As solicitudes deberán ir xunto coa seguinte documentación:
-Copia do DNI/NIF do solicitante.
-Certificación académica ou copia compulsada do curso 2003/2004, para aqueles solicitantes beneficiarios desta axuda o pasado curso 2002-2003.
-Documento da universidade ou centro correspondente no que consten os estudios que está a realizar no curso académico 2003/2004, para aqueles solicitantes que non obtivesen esta axuda o pasado curso.
-Copia compulsada da declaración da renda correspondente ó exercicio de 2003 ou documento acreditativo actualizado da Axencia Tributaria de non estar suxeito á declaración ante Facenda.
-Informe do asistente social do concello no que estea empadroado que recolla a situación socioeconómica da unidade familiar antes e despois da causa sobrevida e imprevista que motivan a necesidade urxente de recursos económicos.
-Documento facilitado pola entidade bancaria a nome do interesado, no que conste o código de conta cliente.
-Declaración xurada asinada polo solicitante na que se faga constar:
a) Os ingresos percibidos por tódolos membros que compoñen a unidade familiar durante o ano 2003.
b) As axudas solicitadas ou concedidas para o mesmo fin, perante as distintas administracións públicas competentes ou outros organismos públicos ou privados.
c) Xustificación da causa sobrevida e imprevista na que fundamenta a petición da bolsa, acompañando tódolos documentos que o proben.
-Certificado de empadroamento na Comunidade Autónoma de Galicia para os alumnos descendentes de galegos ou con residencia familiar en Galicia.
O prazo de presentación de solicitudes permanecerá aberto desde o día seguinte ó da publicación desta orde no Diario Oficial de Galicia e ata o día 30 de xuño de 2004. En todo caso, o prazo mínimo establecido será o estipulado no artigo 43 da Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
Artigo 6º.-Selección dos candidatos.
6.1. Comisión de selección.
A selección dos bolseiros será realizada por unha comisión de avaliación integrada por:
-Presidente:
O director xeral de Universidades ou, por delegación, o subdirector xeral de Universidades.
-Vocais:
Pola Universidade de Santiago de Compostela, o vicerrector correspondente na materia.
Pola Universidade de Coruña, o vicerrector correspondente na materia.
Pola Universidade de Vigo, o vicerrector correspondente na materia.
Un representante do Servicio de Coordinación do Sistema Universitario de Galicia.
-Secretario:
Un representante da Dirección Xeral de Universidades, que actuará con voz e voto.
En caso de empate, decidirá o voto de calidade do presidente.
6.2. Criterios de selección.
A selección dos bolseiros farase en atención ós seguintes criterios de valoración:
a) Renda da unidade familiar antes e despois das circunstancias imprevistas.
b) Rexime de protección ou tutela no que se encontra o solicitante.
c) Desprazamento ou non do domicilio familiar ó centro universitario onde cursa os seus estudios.
d) Traxectoria do rendemento académico nos cursos precedentes para aqueles solicitantes beneficiarios desta axuda o pasado curso 2002-2003.
Artigo 7º.-Tramitación e resolución.
1. Os servicios da Dirección Xeral de Universidades comprobarán que tódalas solicitudes reúnen os requisitos establecidos nesta orde e exporase a lista de solicitudes admitidas e excluídas, sinalando as causas de exclusión, nos taboleiros da Consellería de Educación e Ordenación Universitaria e nos das súas delegacións provinciais, no centro de informa
ción administrativa da Consellería da Presidencia e Administración Pública e nos das súas delegacións provinciais, nos vicerrectorados de estudiantes das universidades de Santiago de Compostela, A Coruña e Vigo, nos vicerrectorados dos campus de Ferrol, Ourense, Lugo e Pontevedra e na Internet no enderezo
http://www.edu.xunta.es/portal/index.jsp
Esta lista estará exposta do 15 ó 24 de xullo de 2004, podendo os interesados, durante ese mesmo prazo, formular reclamación para emendar erros e falta de documentos ante a Dirección Xeral de Universidades, presentando a documentación necesaria. Transcorrido este prazo sen que se emenden as causas de exclusión, considerarase que o interesado desiste da súa petición logo de resolución, nos termos establecidos no artigo 71 da Lei 30/1992.
2. Efectuada a selección pola comisión, esta elevará, a través do director xeral de Universidades, un informe-proposta motivado ó conselleiro de Educación e Ordenación Universitaria, que emitirá resolución na que constará a relación de beneficiarios, a relación de suplentes e unha relación das solicitudes excluídas coas causas de exclusión.
3. Contra esta resolución, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes a partir do día seguinte ó da publicación da resolución no DOG, segundo o disposto nos artigos 116 e 117 da Lei 4/1999 (BOE nº 12, do 14 de xaneiro) de modificación da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia.
Artigo 8º.-Xustificación.
Os beneficiarios deberán presentar documento acreditativo de estar matriculado, no curso 2004/2005, na universidade correspondente, no prazo máximo de 10 días despois de ter efectuada a matrícula e, en todo caso, como máximo, o 10 de outubro de 2004.
Só en casos especiais, por razóns non imputables ó solicitante, e xustificadas pola universidade correspondente, o prazo límite será o 30 de outubro de 2004.
Artigo 9º.-Pagamento.
Publicada a resolución de beneficiarios no Diario Oficial de Galicia e, trala xustificación da matrícula para o curso 2004/2005, as axudas faranse efectivas na conta bancaria indicada polos interesados.
Disposicións adicionais
Primeira.-A concesión de axudas reguladas nesta orde terá como límite global o crédito asinado nos orzamentos para este fin.
Segunda.-O incumprimento total ou parcial de calquera das condicións establecidas na presente orde constituirá causa determinante de revogación da axuda e do seu reintegro polo beneficiario, segundo o disposto na Lei de réxime financeiro e orzamentario de Galicia, aprobada polo Decreto lexislativo 1/1999, do 7 de outubro, e no Decreto 287/2000, do 21 de novembro (DOG do 11 de decembro), polo que se desenvolve o réxime de axudas e subvencións públicas da Comunidade Autónoma de Galicia.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Terceira.-As renuncias que se produzan poderán ser substituídas pola Dirección Xeral de Universidades de acordo coa lista de suplentes que se estableza.
Cuarta.-Se por calquera causa, no momento en que a comisión de avaliación teña que examina-las solicitudes, algún dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente en virtude da súa representación.
Quinta.-Para os efectos establecidos no artigo 44.1º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro), de réxime xurídico das administracións públicas e do procedemento administrativo común e no artigo 10.2º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolve-las solicitudes correspondentes ás accións especificadas nesta orde será de nove meses, contados a partir do día seguinte ó da publicación da convocatoria no Diario Oficial de Galicia, producindo efectos desestimatorios a falta de resolución.
Disposicións derradeiras
Primeira.-Facúltase o director xeral de Universidades para dictar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 26 de febreiro de 2004.
Celso Currás Fernández
Conselleiro de Educación e Ordenación Universitaria